Nekselø Kirke
Nekselø Kirke er en sognekirke, der ligger på Nekseløs sydlige del i et område, der er præget af åbent land. Den rektangulære kirkegård omkranses af levende hegn.
Kirken er opført i 1931 efter tegninger af arkitekt Aage Herløw (1892-1986). Kirkebygningen består af et beskedent kor og skib med klokkekvist i vest. Den hvidkalkede kirke er opført af gule tegl og cementsten og står tækket med rødt tegltag. Formsproget er udpræget minimalistisk, hvor facaderne kun brydes af de enkle retkantede vinduer.
Kirkebygningens indre domineres af det mørke bræddeloft, der udgør en modsætning til de indre hvidkalkede mure.
Inventaret er overvejende samtidigt med bygningen.